b'\n_START_ARTICLE_\nGuanajuato (delstat)\n_START_SECTION_\nEtymologi\n_START_PARAGRAPH_\nNavnet Guanajuato kommer fra pur\xc3\xa9pecha-spr\xc3\xa5ket. Sannsynligvis er det avledet av quanax (frosk) og huato (klippe), fordi noen klipper n\xc3\xa6r byen Guanajuato ligner p\xc3\xa5 frosker.\n_START_SECTION_\nGeografi\n_START_PARAGRAPH_\nDelstaten kan geografisk deles inn i tre: I nord ligger Los Llanos del norte, en t\xc3\xb8rr region med gressletter og fjell. Midt i ligger Sierra de Guanajuato-fjellene, med juv, slukter og avsatser, samt noen mindre sletter. Mot s\xc3\xb8r ligger de fruktbare slettene i El Baj\xc3\xado. Dette fruktbare landet f\xc3\xa5r ca. 700 mm regn i \xc3\xa5ret, nok til et intensivt og l\xc3\xb8nnsomt jordbruk.\n_START_SECTION_\nHistorie\n_START_PARAGRAPH_\nI \xc3\xa5rhundrene f\xc3\xb8r den spanske erobringen av Mexico var Guanajuato dominert av pur\xc3\xa9pecha-folket. Funnet av s\xc3\xb8lv i Zacatecas, nord for Guanajuato, f\xc3\xb8rte til at omr\xc3\xa5det ble finkjemmet for s\xc3\xb8lvforekomster, og etter hvert ble gruvedrift startet opp flere steder i delstaten, de viktigste i Guanajuato by, hvor 30\xe2\x80\x9340\xc2\xa0% av verdens s\xc3\xb8lv ble utvunnet i kolonitida. Dette ser vi i dag i form av vakre kolonibyer flere steder i delstaten._NEWLINE_De rike og selvbevisste s\xc3\xb8lvbaronene s\xc3\xa5 seg imidlertid lei p\xc3\xa5 det spanske vanstyret og favoriseringen av \xc2\xabpeninsulares\xc2\xbb, folk f\xc3\xb8dt i Spania. 16. september 1810 erkl\xc3\xa6rte Miguel Hidalgo Mexicos uavhengighet i byen Dolores Hidalgo, og de f\xc3\xb8rste byene som ble erobret, var San Miguel de Allende, Celaya og Guanajuato by, alle i delstaten. Senere tok spanjolene byene tilbake, og hevnet seg grusomt med arrestasjoner, tortur og henrettelser.\n_START_SECTION_\n\xc3\x98konomi\n_START_PARAGRAPH_\nDelstaten er blant de rikere delstatene i Mexico, og har en variert industri. Industrisentra er Le\xc3\xb3n, Salamanca, Celaya og Irapuato. Jordbruket er ogs\xc3\xa5 viktig, og det dyrkes korn, gr\xc3\xb8nnsaker og frukt. Jordb\xc3\xa6rene fra Irapuato er landskjente i Mexico.\n_START_SECTION_\nInteressant i Guanajuato\n_START_PARAGRAPH_\nGuanajuato by er en av Mexicos vakreste s\xc3\xb8lvbyer, med kirker og palasser i kolonistil. Byen ligger i en kl\xc3\xb8ft, og har smale, svingete gater, mest kjent er Callej\xc3\xb3n del Beso (Kyssesmuget). Festival Internacional Cervantino, en internasjonal teaterfestival, finner sted hvert \xc3\xa5r i oktober.'